**Joacă de sezon**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Stă o pară agățată chiar în vârful părului

și gândește că-i mai mare, la dulceață, mărului.

Ba...., mai mult, găsește timpul să se laude nițel

că a ei colaratură este muză la penel.

”Pe când mărul-i slab la formă și nimeni n-a izbutit

să îl prindă în tablouri într-un mod mai iscusit”

Așa că, măreața pară decretează la final:

”Eu sunt fructul cel mai dulce c-un parfum fără egal!”

”Cine-n viață îndrăznește să declare răspicat

că a mărului textură e un dulce minunat,

Îl provoc să mă privească cum tot curg către pământ,

cum a trupului putere o tot legăn cu avânt.

Să privească a mea codiță cum subțire și firavă

mă ascultă întru totul, chiar de o tratez ca sclavă.

Îi ordon să mă iubească, să-mi susțină greutatea

Că de nu..., i-arat eu cine-s și ce-nsemnă vanitatea!

Iară celui ce gândește că a mărului magie

coborâtă e din ceruri și a bibliei regie,

Îi spun clar, cu fermitate, să privească-n mod profund

la ce frumusețe vede-n mărul roșu și rotund?

Că e ars de prea mult soare și poate nițel brăzdat

și că cercul ce-l cuprinde e un pic neregulat,

Că lumina îl iubește doar așa, de ajutor,

și cu raza-i călduroasă îl roșește binișor.

Dară eu, ca zeitate, nu voi cere peste zi

ale razelor căldură cu dor a mă încălzi”

Pe când para se fălește cu a ei colaratura,

vine vântul cel năprasnic și dințos la mușcătură

Iară para prea ”umflată” se cutremură un pic

și căzu-n pământul reavăn precum cade un popic.

Iara mărul, de alături, fiind slab la îngâmfare,

prins rămase de copacul ce gusta al toamnei soare.

Și atunci, când fu culesul roadelor de pe copac

el se oferi să fie fructul ce-a rămas pe plac

la copii, la oameni simpli, la bătrâni fără-ajutor

si le-a oferit dulceața ce-a crescut-o cu mult dor.

Așa noi, ca oameni simpli, nu e bine să privim

cât de slab e cel de-alături și nicicând să îl lovim

cu cuvinte și cu vorbe aruncate cu blestem....

Să privim întâi înăuntru, să vedem cine suntem,

Să-nțelegem fiecare că avem cu toți un rost

și sub Soarele din ceruri avem toți un adăpost.